**Šiaulių r. Meškuičių lopšelis-darželis**

**„Sveikatos patrulių“ komanda**

**Projektas ,,Sveikata visus metus 2023“**

**Birželio mėnesio iššūkis**

**„Sveikatos dovanos gamtoje ir Eugenijos Šimkūnaitės kūryboje“.**

Sužinoję birželio mėnesio iššūkį, išskubėjome į bibliotekas ieškoti E. Šimkūnaitės knygų. Lankėmės Meškuičių miestelio, Meškuičių gimnazijos, Vilniaus universiteto Šiaulių akademijos bibliotekose. Bendradarbiaujant su bibliotekininke A. Čekanauskiene knyga „Girios medeliai žali žaliuonėliai“ atkeliavo iš Naisių bibliotekos.

Lopšelio-darželio seklyčioje įkūrėme skaityklą, kur mokytojai skaitė E. Šimkūnaitės knygas ir svarstė, kokius augalus pasirinkti projektinei veiklai. Nutarta pasidomėti, ką žiniuonė savo knygose rašė apie lopšelio-darželio „Ožio darže“ auginamus augalus, vaistažolių arbatas.

Išsikėlėme šiuos uždavinius:

1. sakytinė kalba: vaikai klausysis skaitomų E. Šimkūnaitės kūrinėlių (4 ž.) ir atsakys į pateiktus klausimus (5 ž.);
2. rašytinė kalba: vaikai kopijuos vaistažolių pavadinimus (5 ž.) ir pavadins raides (6 ž.), suras tokius pat parašytus žodžius (5 ž.);
3. aplinkos pažinimas: vaikai atpažins ir pavadins vaistažoles (4 ž.), žinos ir pasakys, kad sveikatą galima stiprinti pasitelkiant vaistažoles (6 ž.);
4. meninė raiška: vaikai pieš vaistažoles ir išryškins reikšmingas jų detales (augalo dalis), bruožus (spalva, forma ir t.t.) (5 ž.);
5. tyrinėjimas**:**vaikai atpažins džiovintas ir šviežias vaistažoles; pavadins vaistažolių arbatas pagal kvapą (6 ž.).

„Ožio darže“ auginame čiobrelius, raudonėlius, braškes, juozažoles, mėtas, peletrūną, rūgštynes. Mokytojai parengė korteles su vaistingųjų augalų pavadinimais, E. Šimkūnaitės knygose nurodytomis gydomosiomis jų savybėmis ir su vaikais kortelėmis paženklino augalų augimo vietas.

„Ožio darže“ projekto dalyviai žaidė žaidimus: „Surask vaistažolę pagal paveikslėlį“, „Surask vaistažolę pagal užrašą“, „Surask vaistažolės augimo vietą“ ir t.t. Žaidimo metu vaikai pavadino vaistažoles ir domėjosi, kokias ligas jos gydo.

Vaikai grupėse rado įvairių vaistažolių, apibūdino jų kvapus ir spalvas, svarstė kur jos randamos, kam naudojamos ir pan. Darželinukai pavadino vaistažoles ir jų dalis: lapai, žiedai, šaknys, uogos, sėklos, stiebas. Jie aiškinosi, kuri vaistažolių dalis, kokį negalavimą gydo.

Lauko edukacinėse erdvėse vaikai piešė vaistinguosius augalus ir surengė tėveliams piešinių parodą „Mus gydantys augalai“.

Vaikai rašė vaistažolių pavadinimus, spalvino jų paveikslėlius ir ieškojo atitikmenų „Ožio darže“.

Nuo seno, patikimiausias būdas išsaugoti žoleles ir naudingąsias jų savybes ilgesniam laikui – jas tinkamai išdžiovinti. Priešmokyklinukai surišo mėtas į ryšulėlius ir pakabino juos džiūti.

Vaikai tyrinėjo džiovintas ir nedžiovintas vaistažoles, surado atitikmenis, pavadino, pasakė, kuo jos naudingos. Vaikai džiovintas ir nedžiovintas vaistažoles užplikė į atskirus permatomus puodukus (indus) ir stebėjo, kaip keičiasi džiovintos ir nedžiovintos vaistažolės, vandens spalva, kvapas.

Vaikai uostė arbatų skleidžiamus kvapus, ragavo ir bandė atspėti, kokių vaistažolių arbatas geria. Gurkšnodami klausėsi apie jų naudą sveikatai. Pasak E. Šimkūnaitės „arbatą galima gerti su cukrum ir be cukraus, nors tikri arbatininkai tvirtina, kad arbata toks tobulas gėrimas, kad jokie priedai jai nereikalingi“.

Skaitėme E. Šimkūnaitės knygą „Girios medeliai, žali žaliuonėliai“. „Ožio darže“ suradome augančią vyšnią ir obelį. Patogiai įsitaisėme ir klausėmės pasakų apie šiuos medžius. Vaikai sužinojo, kad vyšnios ir laukiniai obuoliukai labai naudingi žmogaus sveikatai.

Priešmokyklinukai papuošė popierinius maišelius ir į juos sudėjo džiovintas arbatžoles. Žolelių arbata – puiki dovana sveikatai.

Birželio 16 d. mūsų įstaigoje svečiavosi Joniškio lopšelio-darželio „Saulutė“ darbuotojai. Jie domėjosi mūsų sukurtomis edukacinėmis lauko erdvėmis. Svečius pakvietėme sudalyvauti viktorinoje „Ką žinau apie vaistinguosius augalus ir E. Šimkūnaitės kūrybą“. „Saulutės“ lopšelio-darželio darbuotojai smagiai praleido laiką, daug pamatė bei patyrė, praplėtė žinias apie vaistinguosius augalus ir žolininkę E. Šimkūnaitę. Kaip gera mokytis vieniems iš kitų!

,,Vaistažolių poveikis žmogui labai priklauso nuo požiūrio į augalą: tiems, kurie sako, kad jie neveikia, tai iš tiesų ir neveiks, o tiems, kuriems vaistažolės yra nuostabūs draugai ir pagalbininkai, visada padės tiek, kiek tik galės“. MES TIKIME VAISTAŽOLIŲ GALIA! O JŪS?

Direktoriaus pavaduotoja ugdymui Reda Skėrytė